666.
Na osnovu člana 95 tačka 3 Ustava Crne Gore donosim
UKAZ
O PROGLAŠENJU ZAKONA O OBRAZOVANJU ODRASLIH
("Službeni list Crne Gore", br. 051/25 od 27.05.2025)
Proglašavam Zakon o obrazovanju odraslih, koji je donijela Skupština Crne Gore 28. saziva na Prvoj sjednici Prvog redovnog (proljećnjeg) zasijedanja u 2025. godini, dana 19. maja 2025. godine.
Broj: 009/25-992/2-01
Podgorica, 20. maj 2025. godine
Predsjednik Crne Gore,
Jakov Milatović, s.r.
Na osnovu člana 82 stav 1 tačka 2 i Amandmana IV stav 1 na Ustav Crne Gore, Skupština Crne Gore 28. saziva, na Prvoj sjednici Prvog redovnog (proljećnjeg) zasijedanja u 2025. godini, dana 19. maja 2025. godine, donijela je
ZAKON
O OBRAZOVANJU ODRASLIH
I. OSNOVNE ODREDBE
Predmet
Član 1
Ovim zakonom uređuje se obrazovanje i učenje odraslih, koji se, po sopstvenom izboru, uključuju u obrazovanje, osposobljavanje ili učenje radi poboljšanja znanja, vještina i kompetencija ili sticanja odgovarajuće kvalifikacije za uspješniji život, rad i lični razvoj.
Odrasli
Član 2
Odrasli, u smislu ovog zakona, je lice starije od 15 godina života koje ispunjava uslove za uključivanje u program obrazovanja odraslih.
Izuzetno od stava 1 ovog člana, u programe osnovnog obrazovanja odraslih mogu se uključiti i lica mlađa od 15 godina života koja nemaju status učenika.
Jedinstveni obrazovni sistem
Član 3
Obrazovanje odraslih je dio jedinstvenog obrazovnog sistema Crne Gore.
Ciljevi
Član 4
Obrazovanje odraslih ima za cilj:
   1) postizanje najmanje osnovnog obrazovanja i prve. kvalifikacije za sve građane;
   2) podizanje nivoa obrazovanja, odnosno funkcionalne pismenosti građana;
   3) prekvalifikaciju, dokvalifikaciju, osposobljavanje i doobuku nezaposlenih i zaposlenih za tržište rada;
   4) omogućavanje obrazovanja i sticanje znanja, vještina i kompetencija koje odgovaraju ličnim sposobnostima i životnom dobu pojedinca, putem savremenih oblika obrazovanja i učenja;
   5) kontinuirano stručno usavršavanje;
   6) uključenost najosjetljivijih grupa stanovništva kroz različite oblike obrazovanja i učenja radi njihove integracije;
   7) ulaganje u razvoj ljudskih resursa;
   8) promovisanje značaja cjeloživotnog učenja;
   9) podizanje nivoa znanja, vještina i kompetencija iz oblasti građanske demokratije i zaštite životne sredine.
Principi
Član 5
Obrazovanje odraslih zasniva se na principima:
   1) cjeloživotnog učenja;
   2) dostupnosti i slobode pri izboru obrazovanja pod jednakim uslovima svim građanima u skladu sa mogućnostima i potrebama;
   3) povezanosti rada i obrazovanja;
   4) jednako vrijednog obrazovnog standarda u formalnom i neformalnom obrazovanju;
   5) obezbjeđivanja i unapređivanja kvaliteta;
   6) uvažavanja specifičnosti odraslih u procesu obrazovanja i učenja;
   7) uvažavanja andragoške nauke i struke i primjene savremenih tehnologija;
   8) transparentnosti.
Jednakost
Član 6
Odrasli ne mogu biti neposredno ili posredno ograničeni u sticanju obrazovanja po osnovu: pola, rase, bračnog stanja, boje kože, jezika, vjere, političkog ili drugog ubjeđenja, nacionalnog, etničkog ili drugog porijekla, pripadnosti nacionalnoj zajednici, imovinskom statusu, onesposobljenosti (invalidnosti) i po drugom sličnom osnovu, položaju ili okolnosti.
Upotreba rodno osjetljivog jezika
Član 7
Izrazi koji se u ovom zakonu koriste za fizička lica u muškom rodu podrazumijevaju iste izraze u ženskom rodu.
Značenje izraza
Član 8
Izrazi upotrijebljeni u ovom zakonu imaju sljedeća značenja:
   1) cjeloživotno učenje podrazumijeva učenje u toku cijelog života sa ciljem sticanja i unapređenja znanja, vještina i kompetencija koji se odnose na sve oblasti života pojedinca, uključujući lični, građanski i društveni nivo, radi zapošljavanja;
   2) ključne kompetencije su skup znanja, vještina i stavova potrebnih za lično ispunjenje, zdrav i održiv način života, zapošljavanje, aktivno građanstvo i socijalnu uključenost (kompetencija pismenosti, kompetencija višejezičnosti, matematička kompetencija i kompetencija u prirodnim naukama, tehnologiji i inženjerstvu, digitalna kompetencija, lična i socijalna kompetencija i kompetencija učenja kako učiti, građanska kompetencija, preduzetnička kompetencija, kompetencija kulturne svijesti i izražavanja);
   3) nacionalna stručna kvalifikacija je kvalifikacija koja je stečena u skladu sa posebnim zakonom;
   4) mikrokvalifikacija podrazumijeva stečeno znanje, vještine i kompetencije koje polaznik stiče na osnovu jednog ili više ishoda učenja u skladu sa ovim zakonom i uvažava se u postupku sticanja stručne kvalifikacije;
   5) prva kvalifikacija je obrazovanje i osposobljavanje za uključivanje u rad nakon završene osnovnoškolske obaveze;
   6) specijalizacija je obrazovanje, odnosno osposobljavanje u okviru istog zanimanja za sticanje posebnih znanja i radnih vještina;
   7) usavršavanje zaposlenih predstavlja različite oblike obrazovanja, odnosno učenja zaposlenih, uključujući i razvoj ključnih kompetencija, radi kvalitetnijeg obavljanja poslova;
   8) andragoška osposobljenost izvođača programa obrazovanja je didaktička i metodička osposobljenost za rad sa odraslima, u skladu sa posebnim programom.
II. OBLICI I PROGRAMI OBRAZOVANJA
Oblici obrazovanja i učenja
Član 9
Obrazovanje odraslih odvija se kao:
   1) formalno obrazovanje;
   2) neformalno obrazovanje;
   3) informalno učenje;
   4) samoobrazovanje.
Formalno obrazovanje
Član 10
Formalno obrazovanje je organizovan proces obrazovanja koji se ostvaruje po javno važećem obrazovnom programu ili dijelu tog programa (modul, jedinica učenja i sl.), na osnovu kojeg se stiče nivo&squot; obrazovanja, odnosno jedna ili više stručnih kvalifikacija, u skladu sa ovim zakonom i zakonima kojima se uređuju odgovarajuće oblasti obrazovanja.
Neformalno obrazovanje
Član 11
Neformalno obrazovanje je organizovan i strukturiran proces sticanja znanja, vještina i kompetencija potrebnih za život i rad, koji vode unapređivanju ličnih i profesionalnih vještina.
Informalno učenje
Član 12
Informalno učenje je proces sticanja znanja, vještina i kompetencija iz svakodnevnih iskustava i drugih obrazovnih uticaja koji se odvija bez posebne namjere i organizovanog cilja.
Samoobrazovanje
Član 13
Samoobrazovanje predstavlja viši stepen samorazvoja koji se zasniva na posjedovanju sposobnosti i vještina da pojedinac vaninstitucionalno i bez pomoći drugih, potpuno samostalno organizuje proces učenja.
Prilagođavanje obrazovnog programa
Član 14
Javno važeći obrazovni programi za osnovno, srednje opšte obrazovanje i stručno obrazovanje prilagođavaju se odraslima po obimu, organizaciji i trajanju, u skladu sa zakonom.
Programi neformalnog obrazovanja
Član 15
Neformalno obrazovanje stiče se po programima obrazovanja odraslih (u daljem tekstu: program obrazovanja).
Programi obrazovanja su programi za sticanje:
   1) nacionalnih stručnih kvalifikacija;
   2) mikrokvalifikacija;
   3) znanja i vještina za stručno usavršavanje, specijalizaciju i obavljanje konkretnih radnih zadataka na radnom mjestu (učenje kod poslodavca);
   4) drugih kvalifikacija;
   5) ključnih kompetencija;
   6) znanja i vještina za lični i društveni razvoj: građansku demokratiju, zaštitu životne sredine, održivi razvoj, život u porodici, uspješnu društvenu integraciju, podizanje kvaliteta života, zdravstvenu edukaciju, socijalne vještine, treće životno doba, rad sa licima sa posebnim potrebama i sl.
Programe obrazovanja iz stava 2 tač. 1, 2 i 5 ovog člana donosi nadležni savjet.
Programe obrazovanja iz stava 2 tač. 3 i 6 ovog člana donose subjekti koji realizuju programe.
Program obrazovanja iz stava 2 tačka 4 ovog člana donosi se u skladu sa posebnim propisima.
Prije utvrđivanja predloga programa obrazovanja iz stava 2 tač. 1, 2 i 5 ovog člana, Centar za stručno obrazovanje (u daljem tekstu: Centar), pribavlja mišljenje nadležnih organa državne uprave, Zavoda za zapošljavanje Crne Gore (u daljem tekstu: Zavod za zapošljavanje), Privredne komore Crne Gore i reprezentativnog udruženja poslodavaca i reprezentativne sindikalne organizacije (u daljem tekstu: udruženje).
Sadržaj programa obrazovanja
Član 16
Program obrazovanja iz člana 15 stav 2 tač. 1, 2 i 5 ovog zakona sadrži: naziv, ciljeve, uslove za upis, trajanje, ishode učenja (znanja, vještine i kompetencije), uslove za napredovanje i završetak, način provjere, prostor, okvirni spisak opreme i nastavna sredstva potrebna za njegovu realizaciju, izvođače programa obrazovanja, povezanost sa drugim kvalifikacijama, mogućnost napredovanja i dr.
Izrada programa obrazovanja iz stava 1 ovog člana vrši se u skladu sa uputstvom za izradu (metodologija) koju donosi Nacionalni savjet za obrazovanje, na predlog Centra.
Pilot program
Član 17
Prije donošenja programa obrazovanja, a zbog uvođenja organizacionih promjena kod poslodavca, primjene savremenih tehnologija i sl. mogu se realizovati pilot programi sa jasno definisanim ishodima učenja.
Pilot program realizuje pravno lice.
Po završetku pilot programa, organizator pilot programa izdaje uvjerenje o pohađanju pilot programa.
Realizaciju pilot programa prati Centar.
Pravno lice iz stava 2 ovog člana određuje organ državne uprave nadležan za poslove prosvjete (u daljem tekstu: Ministarstvo), na predlog Centra.
Obavljanje praktičnog rada
Član 18
Programi obrazovanja koji se realizuju kroz praktičan rad mogu se ostvarivati kod poslodavca i kod drugog organizatora obrazovanja.
Ako se praktični rad izvodi u objektima koji ne pripadaju organizatoru obrazovanja, međusobna prava i obaveze između organizatora obrazovanja i poslodavca kod koga se izvodi praktični rad uređuju se ugovorom, a međusobna prava polaznika obrazovanja i poslodavca ugovorom o praktičnom radu.
Osposobljavanje na radnom mjestu
Član 19
Poslodavac može za svoje potrebe, radi prilagođavanja tržišnim zahtjevima i promjenama, novim tehnološkim i radnim procesima, organizovati različite oblike osposobljavanja i usavršavanja zaposlenih.
U slučajevima iz stava 1 ovog člana, poslodavac zaposlenom izdaje uvjerenje o završenom osposobljavanju i usavršavanju.
Uvjerenje organizatora
Član 20
Organizator obrazovanja, po završetku programa obrazovanja, polazniku obrazovanja izdaje uvjerenje da je pohađao program, odnosno dio programa obrazovanja.
Objavljivanje programa obrazovanja
Član 21
Organizator obrazovanja javno objavljuje program obrazovanja (publikacija, internet stranica i dr.).
Izvođači programa obrazovanja
Član 22
Obrazovanje odraslih izvode nastavnici, saradnici u nastavi, nastavnici, odnosno instruktori praktičnog obrazovanja, predavači, voditelji i drugi stručni radnici (u daljem tekstu: izvođači), u skladu sa zakonom kojim se uređuje odgovarajuća oblast obrazovanja, obrazovnim programom, odnosno programom obrazovanja.
Izvođači programa obrazovanja koji su angažovani kod licenciranog organizatora obrazovanja, moraju biti andragoški osposobljeni, u skladu sa ovim zakonom.
Andragoško osposobljavanje
Član 23
Andragoško osposobljavanje stiče se završavanjem programa andragoškog osposobljavanja, koji donosi nadležni savjet, na predlog Centra.
Andragoško osposobljavanje organizuje Centar, na zahtjev kandidata.
Nakon završenog osposobljavanja, Centar kandidatu izdaje potvrdu o andragoškoj osposobljenosti.
Izuzetno od stava 3 ovog člana, Centar licima izabranim u akademsko zvanje na ustanovama visokog obrazovanja, na njihov zahtjev, izdaje potvrdu o andragoškoj osposobljenosti.
Način sprovođenja andragoškog osposobljavanja, kao i oblik i sadržaj potvrde iz stava 3 ovog člana propisuje Ministarstvo.
III. POLAZNIK OBRAZOVANJA
Status polaznika obrazovanja
Član 24
U obrazovni program, odnosno program obrazovanja polaznik se uključuje na način i pod uslovima propisanim tim programima i drugim propisima.
Odrasli koji se uključi u program iz stava 1 ovog člana stiče status polaznika obrazovanja.
Odrasli sa posebnom obrazovnom potrebom (odrasli sa poteškoćama u učenju i drugim teškoćama uzrokovanim emocionalnim, socijalnim, jezičkim i kulturološkim preprekama, odrasli sa invaliditetom, imigrant i dr.) uključuje se u obrazovni program, odnosno program obrazovanja koji je prilagođen u pogledu uslova, sadržaja i načina izvođenja, u skladu sa ovim zakonom i posebnim propisom.
Oglašavanje
Član 25
Organizator obrazovanja odraslih dužan je da javno objavi oglas koji sadrži:
   1) nazivi vrstu programa obrazovanja;
   2) uslove za uključivanje u program obrazovanja;
   3) broj polaznika obrazovanja;
   4) način izvođenja programa obrazovanja, trajanje i uslove za njegovo završavanje;
   5) visim troškova obrazovanja po polazniku i izvor finansiranja;
   6) mjesto izvođenja programa obrazovanja.
Uključivanje polaznika obrazovanja, vrši se na osnovu oglasa iz stava 1 ovog člana.
Prava polaznika obrazovanja
Član 26
Polaznik obrazovanja ima pravo na stručno i kvalitetno obrazovanje i osposobljavanje koje je organizovano prema programu obrazovanja u skladu sa zakonom.
Međusobna prava i obaveze organizatora obrazovanja i polaznika obrazovanja uređuju se ugovorom.
Zaposleni polaznik obrazovanja ima pravo na odsustvo sa posla radi obrazovanja i osposobljavanja do sedam dana, odnosno skraćeno radno vrijeme ili drukčiji raspored radnog vremena, u zavisnosti od složenosti i dužine trajanja programa obrazovanja, u skladu sa opštim propisima o radu i aktom poslodavca.
Međusobna prava i obaveze između zaposlenog polaznika obrazovanja i poslodavca uređuju se ugovorom (mjesto obrazovanja, vrijeme trajanja obrazovanja, naknada i sl.).
Specifičnosti organizovanja obrazovanja odraslih
Član 27
Organizacija nastave iz pojedinih predmeta ili oblasti, napredovanje i način provjeravanja znanja, vještina i kompetencija prilagođava se specifičnostima i potrebama, odnosno mogućnostima polaznika obrazovanja, prema andragoškim principima, u skladu sa programom obrazovanja i ovim zakonom.
IV. ORGANIZATOR OBRAZOVANJA ODRASLIH
Organizator obrazovanja
Član 28
Organizator obrazovanja odraslih može biti škola, specijalizovana organizacija za obrazovanje odraslih, auto škola, ustanova za smještaj i brigu o licima sa posebnim obrazovnim potrebama i drugo pravno lice, koje ima licencu za rad, u skladu sa zakonom.
Organizator obrazovanja dužan je da obavijesti Centar o planu i rasporedu realizacije programa obrazovanja, najkasnije tri dana prije početka realizacije.
Izigravanje i dokazivanje znanja
Član 29
Odrasli mogu, radi sticanja nacionalne stručne kvalifikacije ili njenog dijela, ključne kompetencije i mikrokvalifikacije provjeravati, potvrđivati, odnosno dokazivati znanje, vještine i kompetencije, bez obzira na način njihovog sticanja, u skladu sa posebnim propisom kojim se uređuju nacionalne stručne kvalifikacije.
Organizator obrazovanja može, na zahtjev polaznika obrazovanja, izvršiti internu provjeru njegovih znanja, vještina i kompetencija, nakon čega izdaje uvjerenje.
Uvjerenje iz stava 2 ovog člana nije javna isprava.
Javno važeće obrazovanje
Član 30
Javno važeće obrazovanje odraslih je obrazovanje koje se stiče po javno važećem prilagođenom obrazovnom programu osnovnog i srednjeg obrazovanja ili dijelu tog programa, odnosno programu obrazovanja za sticanje nacionalne stručne kvalifikacije, njenog dijela, ključne kompetencije, odnosno mikrokvalifikacije.
Obrazovanje stečeno na osnovu programa obrazovanja iz stava 1 ovog člana je javno važeće obrazovanja i dokazuje se javnom ispravom, u skladu sa posebnim propisom.
Andragoška evidencija i dokumentacija
Član 31
Organizator obrazovanja odraslih vodi andragošku evidenciju i dokumentaciju, i to: upisnicu (matičnu knjigu) evidenciju o polaznicima obrazovanja, programima obrazovana, ispravama, dnevnik rada i drugu dokumentaciju.
Sadržaj, način vođenja i čuvanja andragoški evidencije i dokumentacije iz stava 1 ovog člana propisuje Ministarstvo.
V. PLAN OBRAZOVANJA ODRASLIH
Plan obrazovanja
Član 32
Javni interes u obrazovanju odraslih utvrđuje se planom obrazovanja odraslih (u daljem tekstu: Plan obrazovanja), koji se donosi za period od četiri godine.
Plan obrazovanja donosi Vlada Crne Gore, na predlog Ministarstva.
U pripremi Plana obrazovanja Ministarstvo pribavlja mišljenje Zavoda za zapošljavanje, Privredne komore Crne Gore i odgovarajućeg udruženja, nadležnog organa jedinice lokalne samouprave i zainteresovanih organa državne uprave.
Izvještaj o realizovanim aktivnostima iz Plana obrazovanja usvaja Vlada Crne Gore, na predlog Ministarstva.
Sadržaj Plana obrazovanja
Član 33
Planom obrazovanja se:
   1) utvrđuju prioritetne obrazovne oblasti obrazovanja odraslih;
   2) određuju infrastrukturne djelatnosti potrebne za izvođenje obrazovanja odraslih;
   3) određuje okvirni obim sredstava koja su potrebna za njegovu realizaciju, nadležni organi državne uprave koji su odgovorni za sprovođenje Plana obrazovanja;
   4) određuju programi obrazovanja i dinamika njihovog ostvarivanja.
Izvještaj o realizovanim aktivnostima jedinica lokalne samouprave
Član 34
Za potrebe donošenja, odnosno praćenja sprovođenja Plana obrazovanja, jedinice lokalne samouprave dužne su da, do 31. decembra tekuće godine, Centru dostave plan svojih obrazovnih aktivnosti za narednu godinu, odnosno izvještaj o realizovanim aktivnostima za tekuću godinu.
Godišnji plan obrazovanja odraslih
Član 35
Na osnovu Plana obrazovanja Ministarstvo, na predlog Centra, donosi godišnji plan obrazovanja odraslih sa aktivnostima, nosiocima aktivnosti i potrebnim sredstvima za ostvarivanje.
Godišnji plan iz stava 1 ovog člana i izvještaj o realizovanim aktivnostima godišnjeg plana iz prethodne godine, donosi se do 31. januara za tekuću godinu.
Sprovođenje Plana obrazovanja
Član 36
U sprovođenju Plana obrazovanja nadležni organ državne uprave:
   1) objavljuje oglas za izvođenje odgovarajućih programa obrazovanja;
   2) prati izvođenje programa obrazovanja i preduzima mjere koje su potrebne za njihovu realizaciju;
   3) raspoređuje sredstva za finansiranje programa obrazovanja i infrastrukturnih djelatnosti za njihovo ostvarivanje;
   4) obavlja druge zadatke određene Planom obrazovanja.
Na osnovu raspisanog oglasa, nadležni organ državne uprave donosi rješenje o izboru organizatora obrazovanja.
Na osnovu rješenja iz stava 2 ovog člana, zaključuje se ugovor o međusobnim pravima i obavezama nadležnog organa državne uprave i organizatora obrazovanja.
Troškovi obrazovanja
Član 37
Za sticanje osnovnog obrazovanja, odrasli ne plaća troškove obrazovanja.
Za programe obrazovanja koji se finansiraju iz javnih prihoda (osposobljavanje za prvu kvalifikaciju, programi prekvalifikacije, dokvalifikacije, specijalizacije, stručnog usavršavanja, odnosno sticanja ključne kompetencije i dr.), koji su obuhvaćeni godišnjim planom obrazovanja, odrasli ne učestvuju u troškovima obrazovanja.
Sadržina ugovora
Član 38
Na sadržinu ugovora iz člana 36 stav 3 ovog zakona, način praćenja ispunjavanja ugovornih obaveza i prava polaznika obrazovanja shodno se primjenjuju odredbe zakona kojima se uređuje obavljanje obrazovne djelatnosti na osnovu koncesije.
Uloga Privredne komore Crne Gore i udruženja
Član 39
Privredna komora Crne Gore i odgovarajuće udruženje:
   1) organizuju različite oblike osposobljavanja i stručnog usavršavanja za zaposlene (savjetovanja, konferencije, sajmovi i dr.);
   2) predlažu programe obrazovanja uz rad, u cilju usavršavanja i specijalizacije zaposlenih;
   3) predlažu prioritete u razvoju kvalifikacija;
   4) predlažu članove radnih grupa za razvoj standarda zanimanja;
   5) daju mišljenje nadležnom savjetu o programima usavršavanja i osposobljavanja odraslih;
   6) predlažu poslodavce koji ispunjavaju uslove za obavljanje praktičnog dijela programa obrazovanja i obavljanje praktičnog rada pod nadzorom nakon uspješno završenog programa;
   7) vode registar poslodavaca kod kojih se obavlja praktični dio programa;
   8) na zahtjev nadležnog organa državne uprave, odnosno Centra, daju potrebne podatke o poslodavcima kod kojih se može obavljati praktičan rad.
VI. NADZOR
Nadzor nad sprovođenjem zakona
Član 40
Nadzor nad sprovođenjem ovog zakona vrši Ministarstvo.
VII. KAZNENE ODREDBE
Kazne za prekršaje
Član 41
Novčanom kaznom u iznosu od 500 do 20.000 eura kazniće se za prekršaj pravno lice organizator obrazovanja, ako:
   1) se neformalno obrazovanje ne stiče po programima obrazovanja odraslih (član 15);
   2) obrazovanje odraslih ne izvode nastavnici, saradnici u nastavi, nastavnici, odnosno instruktori praktičnog obrazovanja, predavači, voditelji i drugi stručni radnici, u skladu sa zakonom kojim se reguliše odgovarajuća oblast obrazovanja, obrazovnim programom, odnosno programom obrazovanja (član 22 stav 1);
   3) izvođači programa obrazovanja koji su angažovani kod licenciranog organizatora obrazovanja, nijesu andragoški osposobljeni, u skladu sa ovim zakonom (član 22 stav 2);
   4) sa polaznikom obrazovanja ugovorom ne uredi međusobna prava i obaveze (član 26 stav 2);
   5) kao škola, specijalizovana organizacija za obrazovanje odraslih, auto škola, ustanova za smještaj i brigu o licima sa posebnim obrazovnim potrebama i drugo pravno lice, nema licencu za rad, u skladu sa zakonom (član 28 stav 1);
   6) ne vodi andragošku evidenciju i dokumentaciju na način propisan članom 31 ovog zakona;
   7) odraslom naplati troškove obrazovanja za sticanje osnovnog obrazovanja (član 37 stav 1);
   8) odrasli učestvuju u troškovima obrazovanja za programe obrazovanja koji se finansiraju iz javnih prihoda (osposobljavanje za prvu kvalifikaciju, programi prekvalifikacije, dokvalifikacije, specijalizacije, stručnog usavršavanja, odnosno sticanja ključne kompetencije i dr.), koji su obuhvaćeni godišnjim planom obrazovanja (član 37 stav 2).
Za prekršaj iz stava 1 ovog člana kazniće se i odgovorno lice u pravnom licu-organizator obrazovanja novčanom kaznom u iznosu od 300 do 2.000 eura.
VIII. PRELAZNE I ZAVRŠNE ODREDBE
Donošenje podzakonskih akata
Član 42
Podzakonski akti za sprovođenje ovog zakona uskladiće se sa ovim zakonom u roku od šest mjeseci od dana stupanja na snagu ovog zakona.
Do donošenja propisa iz stava 1 ovog člana primjenjivaće se propisi koji su važili do dana stupanja na snagu ovog zakona, ako nijesu u suprotnosti sa ovim zakonom.
Usklađivanje
Član 43
Organizatori obrazovanja dužni su da usklade svoju organizaciju, rad i opšte akte sa ovim zakonom, u roku od godinu dana od dana stupanja na snagu ovog zakona.
Do donošenja opštih akata iz stava 1 ovog člana primjenjivaće se postojeći akti, ako nijesu u suprotnosti sa ovim zakonom.
Prestanak važenja
Član 44
Danom stupanja na snagu ovog zakona prestaje da važi Zakon o obrazovanju odraslih ("Službeni list CG", br. 20/11 i 47/17).
Stupanje na snagu
Član 45
Ovaj zakon stupa na snagu osmog dana od dana objavljivanja u "Službenom listu Crne Gore".
Broj: 26-1/25-14/4
EPA: 482 XXVIII
Podgorica, 19. maj 2025. godine
Skupština Crne Gore 28. saziva
Predsjednik,
Andrija Mandić, s.r.